Captcha
Hodžić Emir
Rezime: Kroz ovaj seminarski rad prvo ću objasnit šta je to Captcha, te naravno, sta je dovelo do njenog nastanka. Isto tako, navest ću uslove koje treba ispunjavati jedan program da bi bio capthcha, kakvi captha testovi mogu biti te sta ih odlikuje. Kada pričamo o ovom programu, bitno je navesti i područja njene primjene, to jest gdje je „najučinkovitija“ i najpotrebnija. Objasnit ću šta je to reCaptcha projekat, čemu služi te šta sve možemo očekivati od captche u budućnosti.
Ključne riječi: Captcha, reCaptcha, spam, bot, Turingov test, reCaptcha projekat.
Uvod

Većina administratora web stranica često se susreće s problemom spama. Spam može biti neželjena poruka, komentar ili bilo koji drugi oblik  poruke razmijenjen preko interneta. On prikazuje reklamu, oglas ili vezu na neku stranicu koju korisnik nije tražio. U najgorem slučaju, spam poruke pokazuju vezu na sadržaje koji sadrže zloćudne programe poput virusa ili crva. Korisnik otvaranjem te veze i preuzimanjem sadržaja, koji može imati primamljivi izgled, preuzima zloćudni program na svoj računar.  Spam poruke na stranice postavljaju tzv.  botovi, tj. automatizirani računarski programi. Bot može u kratkom vremenu postaviti veliki broj komentara ili napraviti bilo koju drugu radnju za koju je programiran. Bot je zapravo računarski program i kada bi se mogao na neki način razlikovati stvarni čovjek (korisnik) i računarski program, moglo bi se spriječiti njegovo djelovanje. Upravo razlikovanje ljudi i računara zadatak je captcha programa. Svaku radnju koju obavlja automatizirani računarski program (bot) moguće je spriječiti ako se od njega traži da riješi captcha test. Ako ne riješi ispravno test, ne može obaviti daljnju radnju (poput postavljanja komentara). Računari najčešće ne prolaze na testovima jer nemaju tako dobar sistem za raspoznavanje kao ljudi. Čovjek će captcha test riješiti s lakoćom i nastaviti dalje. Ipak, kako nista na svijetu nije savršeno, tako  ni captcha programi. Loš captcha program se može jednostavno zaobići. U radu ću također opisat loša svojstva captcha programa koja se mogu iskorištavati za njegovo zaobilaženje. Na kraju je navedeno nekoliko smijerova u kojima se kreće razvoj novih vrsta captcha programa.
Captcha
CAPTCHA (eng. Completely Automated Public Turing test to tell Computers and Humans Apart) je program koji stvara  test  kojeg  ljudi  mogu  pročitati,  a  računari  nemogu. Stvara se jednostavan test za koji captcha program može provjeriti tačnost unesenog rješenja. Budući da računari nisu u stanju proći test, kod tačnog unosa pretpostavlja se da je rješenje unio čovjek. Često se za captcha test kaže da je obrnuti Turingov test. Kod Turingovog testa računar pokušava oponašati čovjeka pa tako ako ljudski sudac ne može prepoznati je li neku radnju obavio čovjek ili računar, računar prolazi na testu. Kod obrnutog Turingovog testa, sudija je računar, a računa se na nemogućnost računara da obavi neku radnju (rješavanje captcha testa) isto kao čovjek.

 Slika3. Razlika između captche i Turingovog testa [1]

 Potreba za captcha programima se javila zbog ljudi koji pokušavaju iskoristiti online sisteme poput stranica za stvaranje besplatnih e-mail adresa, online anketa, sistema za kupovinu karata i mnoge druge koristeći botove (računarske programe koji se izvršavaju samostalno). Captcha program onemogućuje takve napade. Zahtjevi koji se postavljaju captcha programima su sljedeći: 

1. rješenje captcha testa ne smije biti uslovljeno korisnikovim jezikom i godinama, 

2. captcha test se treba stvarati automatski i učinkovito, 

3. provjera rješenja captcha testa treba biti brza i jednostavna, 

4. korisnikova privatnost se ne smije narušavati te 

5. svima, osim ljudima, rješavanje testa treba predstavljati problem. 

Captcha testovi mogu biti: 

· vizuelni i 

· auditivni  

Vizuelni captcha testovi korisniku prikazuju sliku, a  od korisnika se traži da obavi određenu radnju na temelju prikazane slike. Najčešći tip vizuelnih captchi je slika sa iskrivljenim  znakovima kojima je dodan neki šum (dodatni proizvoljni elementi slike). Od korisnika se traži unos znakova sa slike. Obični OCR (eng. Optical Character Recognition) programi nisu u stanju prepoznati znakove sa slike pa računari ne prolaze na takvim testovima. Čovjek nema problema sa čitanjem iskrivljenih znakova, te prolazi na testu bez većih problema. 

Slika2: Primjeri captcha testova  [2]

Kod auditivnih captcha testova potrebno je poslušati kratki audio zapis i potom unijeti nekoliko slova ili riječi  kao rješenje. Izgovori znakova se nalaze u bazi podataka, a kod stvaranja testa odaberu se nasumične snimke  znakova  iz  baze  koje  se  na  neki  način  izobličuju  i  dodaje  im  se  pozadinski  šum,  kako  ih  računarski programi ne bi jednostavno prepoznali. Korisnik kao rješenje unosi znakove koje čuje u snimci.  Često se u captcha programu koriste oba oblika. Razlog je što korisnici sa slabim vidom mogu imati problema za prepoznavanjem vizuelnih captcha testova te im je potrebno omogućiti alternativu. Kako umjetna inteligencija napreduje, tako napreduju i captcha testovi. Kao nove vrste predlažu se captcha  testovi  sa  slikama  na  kojima  je  potrebno  označiti  neke  dijelove  ili  čak  3D  captcha.  Da  bi  neki captcha test bio pouzdan, prema istraživanjima stručnjaka K. Chellapilla i P. Simard, ljudi trebaju imati prolaznost od 80%, a računri ne više od 0.01%. U protivnom, zlonamjerni napadači mogu iskoristiti svoje botove za izvođenje napada.
Historija
Izraz captcha su osmislili Luis von Ahn, Manuel Blum, Nicholas Hopper i John Langford sa sveučilišta Carnegie Mellon Univeristy 2000. godine. Captcha je prvi put upotrijebljena kako bi se spriječili spam napadi na Yahoo, koji je omogućavao besplatno otvaranje e-mail računa. Veliki broj e-mail računa nisu otvarali stvarni korisnici, već  botovi koji su ih koristili za  spam poruke ostalim korisnicima.  Botovi su postajali problem i za neke druge online usluge, poput anketa. 1999. godine postavljena je online anketa: koje sveučilište ima najbolji studijski program. Studenti sveučilišta Carnegie Mellon i MIT-a napravili su botove koji su glasali za njihova sveučilišta. Na kraju se anketa svela na takmičenje ko će napraviti bolji bot za glasanje. Rezultat ankete je bio po nekoliko hiljada glasova za Carnegie Mellon i MIT, te svega nekoliko stotina glasova za sva ostala sveučilišta. Ovaj događaj je potegao pitanje vjerodostojnosti onlineanketa. Pomoć pri rješenju ovih problema pruža captcha jer onemogućava botovima direktan pristup ovakvim uslugama. Prvi captcha testovi su bili u  obliku znakova koji su se nasumično odabirali i prikazivali kao slike, bez ikakvog šuma ili distorzije. Takvi captcha programi brzo su zaobiđeni upotrebom OCR sistema.
Primjena
Captcha programi se koriste svugdje gdje automatizirani računarski programi (botovi) mogu utjecati na kvalitet sistema. Neki od primjera upotrebe su: 

· E-mail registracije – mnoge stranice pružaju uslugu besplatnih e-mail adresa. Takve stranice postaju meta za  spamera jer oni svojim botovima svake minute stvaraju hiljade e-mail adresa s kojih šalju spam poruke. Rješenje pružaju captcha testovi koji besplatne e-mail adrese pružaju samo stvarnim korisnicima, a ne računarskim programima kojih ih zloupotrebljavaju. Captcha program se postavlja na obrazac za registraciju. Kako bi registracija bila potpuna, zahtjeva se prolaz na captcha testu. 

· Online ankete – već je spomenuto kako botovi mogu utjecati na online ankete. Ankete mogu izgubiti svoju vjerodostojnost jer se ne može sa sigurnošću utvrditi ko je glasao na njima - stvarni ljudi ili računari. Rješenje je da korisnik, prije nego se njegov glas prihvati u anketi, riješi captcha test i time potvrdi da nije računarski program. 

· Sakrivanje e-mail adrese – vrlo često korisnici imaju potrebu prikazivati svoje e-mail adrese na Internet stranicama kako bi ih drugi korisnici mogli kontaktirati. Tada pristup njihovim adresama imaju botovi koji šalju spam poruke. Upotrebom captcha programa zahtjeva se prolaz na testu kako bi se prikazala cijela e-mail adresa. Na taj način, pristup e-mail adresi je omogućen samo stvarnim korisnicima. 
· Sprječavanje provaljivanja šifri – ako računarski program pokušava provaliti šifru isprobavajući razne kombinacije  znakova,  moguće  je  spriječiti ga upotrebom  captcha programa. Ideja je da se nakon nekoliko pogrešnih unosa šifre zahtijeva prolaz na captcha testu kako bi se dobio novi pokušaj unosa šifre. Ako je čovjek unosio pogrešne šifre, on će proći na captcha testu i omogućit će mu se daljnji unos  šifri  (pretpostavlja  se  da  je  korisnik zaboravio svoju šifru i potrebno mu je omogućiti daljnje pokušaje). Ako je računarski program unosio netačne šifre, vrlo vjerovatno se radi o pokušaju provaljivanja u račun korisnika i to je potrebno zaustaviti. Ovaj način je bolji od zaključavanja računa nakon nekoliko krivih unosa, jer se onemogućava namjerno zaključavanje nečijeg računa. 

ReCaptcha projekat 
Svaki dan korisnici riješe oko 200 miliona captcha testova. Ideja reCaptcha programa je nekako iskoristiti raširenost i broj ispravno riješenih  captcha testova. ReCapthca je besplatni captcha program sa svim osobinama dobrog captcha programa  koji  istovremeno  radi  dva  posla:  osim  što spriječava pristup botovima, pomaže u digitalizaciji knjiga. Test koji stvara reCaptcha je slika s dvije riječi, a za prolaz je potrebno ispravno upisati riječi na slici. Posebnost reCaptcha programa je ta što su riječi koje se koriste dobivene iz skenirane knjige koja se želi digitalizirati, a koje OCR program nije mogao prepoznati. Činjenica da postojeći OCR sistem nije mogao prepoznati riječ osigurava da će  računarski programi imati problema s rješavanjem reCaptcha testa. Kvalitet skenirane slike riječi zavisi od kvalitete štampe, papira, starosti i istrošenosti knjige. U gornjem redu slike [3] je primjer teksta dobiven skeniranjem. Zbog starosti papira i načina štampe, kvalitet skeniranog teksta  nije  velik.  U  drugom  redu  je  rezultat  primijenjenog OCR programa na taj tekst. Program je prepoznao dio riječi, ali dio nije (podcrtane su crvenom crtom). Neprepoznate riječi koristi reCaptcha program u svojim testovima.

Slika3. Prikaz kako OCR pogrešno „čita loš“ tekst [3]

Riječi se dodatno iskrivljuju i dodaje im se neki oblik smetnje poput valovite crte kako bi računarskim programima bilo još teže prepoznati o kojoj se riječi radi. Zbog toga je reCaptcha program vrlo djelotvoran u filtriranju  botova. Postavlja se pitanje: kako se provjerava ispravnost rješenja ako se upotrebljavaju riječi koje računar nije prepoznao u postupku OCR-a? Odgovor je sljedeći: u svakom testu, korisniku su prikazane dvije riječi: za jednu sistem zna odgovor, a za drugu ne zna. Korisnik upisuje obe riječi. Ako je korisnik dobro upisao riječ za koju sistem zna odgovor, on prolazi na testu. Tada sistem pretpostavlja da je i druga riječ dobro upisana. Nakon što se nepoznata riječ pojavila na testovima nekoliko puta, sistem sa velikom sigurnošću može reći da zna koja je nepoznata riječ. Riječ koju OCR sistem prilikom digitalizacije nije mogao prepoznati, sada je poznata. Na taj način, sve nepoznate riječi se mogu prepoznati i cijela knjiga se digitalizira.  

Slika 4. ReCaptcha  [4]

Uz vizuelni test, korisnik može odabrati alternativni audio test. Korisnik odsluša kratku rečenicu iz filma ili neku drugu snimku kojoj je dodan pozadinski šum, a kao rješenje unosi nekoliko riječi koje je prepoznao. Pri tome nije potrebno unijeti sve riječi iz rečenice, nego samo nekoliko njih. Implementacija reCaptcha programa  je besplatna i vrlo jednostavna.  Potrebno  je  samo dodati  nekoliko gotovih linija koda u postojeći kod aplikacije. 
Implementacija

Brojni captcha programi su besplatni, a njihova  implementacija nije zahtjevna. Međutim, loša implementacija može omogućiti jednostavno zaobilaženje captcha testa. Zato  je prilikom odabira captcha programa potrebno obratiti pažnju na sigurnost implementacije.  Kod odabira captcha programa koji će se koristiti, dobro je proučiti način na koji se stvaraju testovi. Captcha programe sa konačnim brojem testova treba izbjegavati. Napadač može nakon kratkog vremena popisati sve testove i s lakoćom ih rješavati. Captcha  programi koji imaju više  različitih algoritama za stvaranje captcha testa su bolje rješenje. Da bi napad uspio, napadač treba biti u stanju zaobići svaki od algoritama, a za svaki algoritam treba imati poseban  program koji ga zaobilazi.  To  komplicira  napad  i napadači često odustanu kod složenijih problema. Naravno, iskusnog napadača, koji ciljano napada stranicu, ovo neće zaustaviti. Druga stvar na koju je potrebno obratiti pažnju je način implementacije. Stvaranje captcha testa oduzima procesorsko vrijeme zbog složenih postupaka obrade slike. Što je distorzija složenija, više se procesorskog vremena troši. Zato je korisno implementirati takve captcha programe koji test ne stvaraju na serveru stranice na kojoj se prikazuje captcha test, već na nekom drugom. Test se dohvata komunikacijom između dva servera a zatim prikazuje korisniku. Provjera rješenja se obavlja  ili na serveru stranice ili na nekom drugom serveru, ovisno o implementaciji. Korisno je implementirati captcha program koji, osim vizuelnog testa, korisniku nudi audio test. Korisnici sa slabijim vidom mogu imati problema s vizuelnim testom, pa je audio test korisna alternativa. Captcha testovi postaju sve složeniji i potrebna je sve veća distorzija slike kako je računarski programi ne bi prepoznali. Zbog toga čak i korisnici sa odličnim vidom imaju problema sa rješavanjem nekih captcha testova. Omogućavanje dohvata novog captcha testa je obavezna mogućnost. Ako korisnik ne može riješiti prikazani test, jednostavno zatraži novi s nadom da će sljedeći moći riješiti.

Zaobilaženje captcha testova

Zaobilaženje captcha programa može se izvesti na nekoliko načina. Najčešće se iskorištavaju nedostaci u dizajnu captcha programa poput ugradnje u web stranicu ili korištenje jednostavnih captcha testova koji se mogu proći s naprednijim sistemom za raspoznavanje znakova. Drugi način je da stvarni korisnici rješavaju testove, a da nisu svjesni da na taj način pomažu botovima u napadu ili su plaćeni da ih rješavaju. Obzirom da botovi mogu u nekoliko minuta stvoriti hiljade zahtjeva za captcha testom, prolaznost od tek 10% na testu je dovoljno za spam napad. Dakle, ako je bot u stanju proći na testu jednom od svakih 10 pokušaja, captcha test nije zadovoljavajući i neće spriječiti napad. Zbog toga se stalno razvijaju novi testovi.

Napredni sistemi za raspoznavanje znakova

Standardni OCR (eng. Optical Character Recognition) program nije u stanju prepoznati vizuelni captcha test. Međutim, s nešto naprednijim sistemom za raspoznavanje moguće je captcha testove rješavati s velikom prolaznošću. Raspoznavanje znakova captcha testa se može podijeliti na tri faze: 

1. predprocesiranje, 

2. segmentacija  i 

3. klasifikacija. 

Prva i treća faza nisu problem za računare. U predprocesiranju se uklanja pozadina i što je moguće više šuma, dok se u klasifikaciji prepoznaju segmentirani znakovi. Ono što predstavlja najveći problem računarima i zašto ne prolaze većinu testova jest segmentacija. U toj fazi svaki znak je potrebno odvojiti (segmentirati) od ostalih kako bi ga klasifikator mogao prepoznati. Čovjek nema problema sa segmentacijom znakova. Čak i kada se znakovi djelimično preklapaju ili su znakovi isprekidani, ljudski mozak je u stanju prepoznati znak. Računari s ovim situacijama imaju problema. Klasičan izgled vizuelnog captcha testa je slika sa znakovima koje treba unijeti. Ti znakovi su iskrivljeni, rotirani ili se preklapaju. Njima je dodan neki oblik šuma poput valovitih linija, kružnica, dijelova pozadine u drugim bojama ili nešto slično kako bi segmentacija bila što složenija. Takva distorzija slike često dovodi do situacija kada niti čovjek nije u mogućnosti proći test.

Slika 5. Primjer „lošeg“ captcha testa [5]

Ipak, napredni sistemi za raspoznavanje, koristeći razne osobine slike koja se daje na test, mogu imati dovoljnu prolaznost na testovima da bi bili iskoristivi. Osobine koje se iskorištavaju u ovakvim sistemima su: 

· Znakovi u slici grade riječi nekog jezika – ako se koriste riječi, sistem može isprobavati sve riječi iz rječnika jezika dok ne nađe tačnu riječ. Rješenje je u stvaranju slučajno odabranih znakova, ne obavezno slova. 

· Stalna dužina riječi u slici – ako je broj znakova koji se trebaju unijeti kao rješenje stalan, broj mogućih kombinacija je puno manji nego kada se koriste riječi različitih dužina. Promjenljivom dužinom riječi povećava se broj riječi koje se mogu koristiti i teže je pronaći pravu kombinaciju znakova. 

· Pozadina i šum su svjetliji od znakova – često su znakovi najtamniji dijelovi slike. Odvajanje znakova od pozadine i šuma je moguće izvesti jednostavnim postupkom koji se naziva tresholding. Kod ovog postupa, odredi se granica (treshold) i sve ispod te granice se odbacuje. Ako su znakovi najtamniji dijelovi slike, granica se postavi na neku tamnu boju. Sve svjetlije od te boje se odbacuje i kao rezultat ostaju samo znakovi, bez šuma. Rješenje je napraviti sliku u kojoj je šum iste osvijetljenosti kao znakovi. Često se u pozadinu postavlja mreža (gridline) koja je iste boje kao slova. Time se otežava daljnja segmentacija. 

· Znakovi iste boje – ako su svi znakovi iste boje i ta boja je drugačija od šuma, odvajanje šuma od znakova ne predstavlja problem. Šum više neće otežavati segmentaciju znakova. 

· Znakovi istog stila (fonta) – ako slovo A izgleda isto u svakoj slici, segmentacija slova, a pogotovo njegova klasifikacija nije nikakav problem. Rješenje je upotrebljavati različite stilove za prikaz znakova. Što su stilovi različitiji, klasifikacija znakova će biti teža jer je potrebna veća baza znakova s kojima se uspoređuje znak prilikom klasifikacije. 

· Znakovi su orijentisani u istom smijeru – ovo svojstvo se koristi  kod klasifikacije. Ako svi znakovi stoje uspravno, jednom segmentirani,  nisu problem za klasifikator. Ako su svi orijentisani u istom smijeru, ponovo, klasifikator će moći prepoznati slova. Ali ako je svaki znak usmijeren u svom smijeru, on će predstavljati problem za klasifikator i bit će ga teže segmentirati. Znakovi rotirani za različite uglove su dobra osobina. 

· Znakovi se ne preklapaju – preklapanje je korisno svojstvo za pouzdanije captcha testove. Ljudsko oko u pravilu nema problema sa znakovima koji se dijelom preklapaju. Računalo najviše problema sa segmentacijom ima upravo ako se znakovi preklapaju. Ono ne može odrediti je li to jedno veliko slovo ili više slova koja su jako blizu. Ako slova budu pogrešno segmentirana, klasifikator ih neće moći prepoznati i računar neće proći na testu. 

· Znakovi nisu isprekidani – ljudsko oko može vidjeti stvari  koje u stvarnosti ne postoje, ali mozak zna da bi trebale postojati. Isprekidanu crtu mi doživljavamo jednako kao punu crtu, tako da čovjek neće imati problema s prepoznavanjem znaka kojem su crte isprekidane. Računar takav znak nije u stanju prepoznati.
 Iz ovih osobina moguće je zaključiti koliko je neki vizuelni captcha test pouzdan. Međutim, vizuelni i audio captcha testovi često idu zajedno. Zbog toga je pažnju potrebno posvetiti i audio testu. Vizuelni test može biti najbolji na svijetu, ali to ništa ne znači ako je audio test koji se može paralelno koristiti jednostavan za zaobilaženje. U audio captcha programima je potrebno unijeti riječi iz audio zapisa. Njih je također moguće zaobići koristeći napredne programe za raspoznavanje. Ako se u audio zapisu nalazi izgovor pojedinačnih znakova, zaobilaženje testa je olakšano. Znakove je jednostavno segmentirati jer su međusobno odvojeni s kratkom pauzom. Teži za zaobilaženje su testovi koji kao audio snimku preuzimaju dio stvarne snimke poput audio sekvence iz filma ili neke pjesme. One već sadrže prirodni šum, a slova nisu jasno odvojena što otežava segmentaciju.

Ručno rješavanje captcha testova

Neki botovi, za prolazak captcha testova, koriste ljude koji su plaćeni za svaki riješeni captcha test. Postoje firme u Kini i Indiji čiji zaposlenici rješavaju po 1000 captcha testova za jedan dolar. Drugi spameri stvaraju stranice s velikom posjećenosti za čiji pregled je potrebno riješiti captcha test. Rješenje bot koristi za svoj napad. U ovom slučaju, korisnici najčešće nisu svjesni da pomažu u napadu jednog  bota. Kod ovakvog načina zaobilaženja captcha testa nema  djelotvorne zaštite. Na sreću, ovi načini nisu toliko popularni jer zahtjevaju dosta napora. Potrebno je osmisliti i održavati stranicu koja će imati veliki promet ili je potrebno plaćanje nekog iznosa za radnike koji rješavaju captcha testove.

Budućnost captche
Kako umjetna inteligencija računara napreduje i captcha programi se moraju unaprjeđivati. Potrebno je pratiti koliko je captcha program  djelotvoran. Razvojem sistema za  prepoznavanje, captcha koja je  donedavno bila jedna od najpouzdanijih, može postati ranjiva.  Distorzija znakova u vizuelnim captcha testovima dolazi do granica ljudske mogućnosti raspoznavanja. Ako čovjek  više  ne  može  proći  na  testu,  takva  captcha  je  jednako  loša  kao  kada  bi  je  svaki  računar  mogao proći. Zato se istražuju novi oblici captcha programa poput matematičkih i logičkih problema, prepoznavanja dijelova slike i sl. Kod matematičkih i logičkih problema postoji problem da ljudi sa slabijim mentalnim sposobnostima neće biti u stanju proći takav test. Takav captcha program ne bi bio pogodan za korištenje.   

Slika 6. Primjer matematičkog captcha testa [6]

Predlažu se captcha programi koji bi stvarali testove s nekoliko stvarnih slika i pitanjem. Pitanje je takvog oblika da je na slikama potrebno pronaći objekt i označiti ga. Cilja se na lošu sposobnost računara da segmentira dijelove slike i prepozna šta je na njima. Problem je što su pitanja najčešće na engleskom jeziku što ograničava područje primjene takvih testova.  Kao mogući izgled novih captcha programa Google predlaže test na kojem je objekat rotiran za neki veći ugao. Od korisnika se traži da objekat vrati u pravilni položaj. Na primjer, na slici je drvo koje je rotirano tako da je njegova krošnja na dnu. Čovjek bez problema vraća drvo u pravilan položaj s krošnjom prema gore. Računar nema informaciju da je to drvo, pa ne zna u koju stranu ta slika treba biti orijentisana. Moguće ga je 'naučiti' kako drvo izgleda i kako treba biti orijentisano, ali ako na sljedećem captcha testu ne bude prikazano drvo, računar ponovo neće znati dobro riješiti test.

Slika 7. Primjer „slikovnog“ captcha testa [7]
Prednost ovog captcha programa je što ne ovisi o jeziku korisnika, ne zahtjeva veliku mentalnu sposobnost i moguće je brzo stvoriti neograničeni broj testova . Nedostatak ovog programa se može javiti ako se koriste slike ljudi. Već postoje računarski programi koji su sposobni prepoznati ljude na slikama. Nakon toga, vraćanje u pravilan položaj nije problem, jer se ljudska glava na većini slika nalazi 'gore'. Zato se potencijalne slike za testove prvo ispituju posebnim programima kako bi se provjerila sposobnost računara da ga prođu. Slike koji takav program uspije riješiti ne prikazuju se u captcha testovima ovog tipa.

Slika 8. Primjer „slikovnog“ captcha testa [8]

Umjesto captcha testova sa slikama predlažu se captcha testovi s videom. Korisniku se prikazuje video na kojem se slova pomiču. Kao rješenje korisnik treba unijeti slova. Nažalost, video captcha test se može svesti na problem slikovnog captcha testa. Video je zapravo niz sličica. Rastavljanjem na sličice dobivamo više problema slikovnog captcha testa koja računari sve lakše rješavaju. Još jedna obećavajuća ideja je 3D captcha test. U testu se prikazuje nekoliko 3D modela životinja koji se rotiraju, te jedna slika modela životinje koju treba naći među ostalima  koji se rotiraju. Budući da ovako modelirane životinje nemaju dodane teksture i boje krzna preko kojih bi ih računarski program mogao prepoznati, računar ne zna koja je životinja na kojoj slici. Kako se životinje i rotiraju, nije moguće uspoređivati sličicu po sličicu sa životinjom koju treba pronaći. Algoritmi koji bi mogli zaobići ovakav captcha test su vrlo složeni i nisu do kraja razrađeni. Ovaj tip testa se još uvijek istražuje. 

Zaključak

Iz svega navedenog u ovom radu  možemo zaključiti da captcha programi ne pružaju potpunu zaštitu od spam napada, ali mogu uspješno filtrirati veliki broj napada jer napadači najčešće traže sisteme sa slabijom zaštitom. Ako je zaštita složena i potrebno je uložiti puno vremena u njeno zaobilaženje, većina napadača će odustati i preći na ranjivije sisteme. Captcha programima se ne filtriraju iskusni napadači koji su čvrsto odlučili napasti stranicu. Oni će naći način da i najsigurniji captcha program zaobiđu.  Zbog svega toga, captcha program se isplati postaviti na stranicu, pogotovo zato što su implementacije najčešće besplatne i jednostavne.  Međutim, potrebno je redovno provjeravanje sigurnosti captcha programa i njegove zamjene ukoliko se utvrdi da postoji potreba za tim.

